དེར་བརྟེན་སངས་རྒྱས་ཀྱི་ཆོས་དེ་སྙིང་རྗེའི་རྩ་བ་ཡིན་གསུང་གི་འདུགདེ་འདྲ་ཡིན་དུས་འཚེ་བ་མེད་པ་དེ་སངས་རྒྱས་པའི་སྤྱོད་པ་ཆགས་བསྡད་ཡོད་རེད།དེ་འདྲའི་འཚེ་བ་མེད་པའི་སྤྱོད་པ་དེ་ཡོང་དགོས་པ་ག་རེ་རེད་ཟེར་ན།འཚེ་བ་བྱས་ན་དཀོན་མཆོག་མ་མཉེས་པ་ཡོང་གི་རེད།འཇིག་རྟེན་བཀོད་པ་པོའི་དཀོན་མཆོག་མ་མཉེས་པ་ཡོང་གི་རེད་ཟེར་བའི་སྐད་ཆ་དེ་མ་རེད།འཚེ་བ་སྡོམ་དགོས་པ་ག་རེད་ཟེར་ན།བདེ་སྡུག་ཟེར་བ་རྒྱུ་འབྲས་རྟེན་འབྲེལ་གྱི་རང་བཞིན་རེད།དེར་བརྟེན་རྒྱུ་དུས་སུ་གཞན་ལ་འཚེ་བ་བྱས་ན་འབྲས་བུའི་སྐབས་སུ་རང་ལ་སྡུག་བསྔལ་ཡོང་གི་རེད།རྒྱུ་ཡི་གནས་སྐབས་སུ་གཞན་ལ་ཕན་བཏགས་ན་འབྲས་བུའི་གནས་སྐབས་སུ་རང་ལ་བདེ་སྐྱིད་ཡོང་གི་རེད།